Annu nou

Ancora un’ater’annu in custa vida
ardente mia, e tue o annu mortu
che i sas fozas de s’alvure ’e s’ortu
dadu m’hasa sa trista dispedida.

Non conto como meses e nen chida
in sas cales cumpartu mi ses tortu;
ma pens’inveces a calchi cunfortu
chi m’has dadu; e s’ora favorida

Chi non hapo gosadu intera intera
mi paret como santa e preziosa
e non poto sa perdida suffrire.

O anim’umana debile e lezzera,
sempr’in vanos cuntentos isperosa,
non podes vera gioia cumprire.